Masakr u Glogovoj

**Masakr u Glogovoj** počinile su jedinice bratunačke Teritorijalne odbrane i policije, JNA i srbijanske paravojske 9. maja 1992. Ubijeno je 64–68 Bošnjaka, a ostatak protjeran. Veći dio naselja uništen je.

## Uvod 
Općina Bratunac imala je, prema popisu iz 1991, 33.619 stanovnika, od čega 21.535 (64,06%) Bošnjaka i 11.475 (34,13%) Srba. U Glogovoj je živjelo 1.913 stanovnika, od čega 1.901 Bošnjak. Područje općine Bratunac, kao i čitavo Podrinje, bilo je od izuzetnog značaja za srpske ratne ciljeve. Skupština srpskog naroda u Bosni i Hercegovini je 12. maja 1992. u Banjoj Luci, na prijedlog Radovana Karadžića, donijela *Odluku o strateškim ciljevima srpskog naroda u Bosni i Hercegovini*. Jedan od šest ciljeva bio je i "uspostavljanje koridora u dolini reke Drine, odnosno eliminisanje Drine kao granice između srpskih država".

## Naoružavanje srpskog stanovništva i osnivanje paralelnih organa vlasti 
Početkom maja 1991, Miroslav Deronjić i Goran Zekić, kadrovi SDS-a zaduženi za naoružavanje srpskog stanovništva Bratunca i Srebrenice, susreli su se u Beogradu sa Mihaljem Kertesom. Na tom sastanku dogovorena je prva isporuka oružja za Bratunac, a Kertes je saopćio da je državno i političko rukovodstvo SFRJ odlučilo da područje 50 kilometara od Drine mora biti srpsko. Krajem ljeta ili u jesen 1991. u Milićima je formiran centar za daljnju raspodjelu oružja.

18. oktobra 1991, na plenarnoj sjednici Glavnog odbora SDS-a u Sarajevu odlučeno je da predsjednici opštinskih odbora SDS-a formiraju krizne štabove, što je u Bratuncu sproveo Deronjić osnivajući Krizni štab srpskog naroda. Na sastanku održanom 19. decembra u Sarajevu, kojem su prisustovali predsjednici opštinskih odbora, učesnicima je podijeljeno *Uputstvo o organizovanju i djelovanju organa srpskog naroda u Bosni i Hercegovini u vanrednim okolnostima* kojim se naređuje uspostavljanje srpskih općinskih organa vlasti i saopćeno im je da će se formirati srpska država u Bosni i Hercegovini. Bratunački Krizni štab srpskog naroda transformisan je u Krizni štab SDS-a, a osnovana je i srpska skupština čiji je predsjednik postao Ljubisav Simić. Krajem februara 1992. u Bratuncu je sprovedena institucionalna podjela svih organa vlasti.

## Spisak ubijenih 
Ubijeni su: Alihromić Hajdar, Beganović Vahid, Ćosić Ramiz, Delić Šećo, Delić Bego, Delić Medo, Delić Redžo, Delić Džafo, Delić Hamed, Delić Meho, Delić Meva, Gerović Šaban, Gerović Ramiz, Gerović Ramo, Golić Šerif, Golić Avdo, Golić Ramo, Golić Rifat, Golić (nepoznato ime), Gusiš (nepoznato ime), Hasibović (nepoznato ime), Husejnović Nezir, Ibišević Dževad, Ibišević Ilijaz, Ibišević Jusuf, Ibišević Kemal, Ibišević Mehmed, Ibišević Muharem, Ibišević Mujo, Ibišević Mustafa, Ibišević Osman, Ibišević Ramo, Ibišević Refik, Ibišević Sabrija, Ibišević Ismail, Ibišević Šećo, Ibišević Zlatija, Junuzović Abid, Junuzović Huso, Junuzović Adem, Junuzović Banovka, Junuzović Salih, Milačević Halid, Milačević Alija, Mušić Šaban, Memišević (Hajro) Hajrudin, Omerović Mirzet, Omerović Samir, Omerović Selmo, Omerović (Selmo) Selman, Omerović Fejzo, Omerović Nezir, Omerović Mensur, Omerović Nevzet, Omerović Nermin, Omerović Elvis, Rizvanović Ćamil, Rizvanović Jasmin, Rizvanović Mensur, Rizvanović Mustafa, Rizvanović Nurija, Šačirović Mujo, Selimić (nepoznato ime) i Talović Uzeir.

## Reference 
Kategorija:1992. u Bosni i Hercegovini
Kategorija:Masakri u ratu u Bosni i Hercegovini
Kategorija:Bratunac
Kategorija:Jugoslavenska narodna armija
Kategorija:Masakri nad Bošnjacima
Kategorija:Masakri u Bosni i Hercegovini